### Projektas

**ŠILUTĖS RAJONO SAVIVALDYBĖS**

**TARYBA**

# SPRENDIMAS

**DĖL MOKESČIO UŽ VAIKŲ IŠLAIKYMĄ ŠVIETIMO ĮSTAIGOSE, ĮGYVENDINANČIOSE IKIMOKYKLINIO IR PRIEŠMOKYKLINIO UGDYMO PROGRAMAS, NUSTATYMO TVARKOS APRAŠO PATVIRTINIMO**

2019 m. lapkričio d. Nr. T1-

Šilutė

 Vadovaudamasi Lietuvos Respublikos vietos savivaldos įstatymo 16 straipsnio 2 dalies 37 punktu, 16 straipsnio 4 dalimi, 18 straipsnio 1 dalimi, Lietuvos Respublikos švietimo įstatymo 70 straipsnio 11 dalimi, Šilutės rajono savivaldybės taryba n u s p r e n d ž i a:

1. Patvirtinti Mokesčio už vaikų išlaikymą švietimo įstaigose, įgyvendinančiose ikimokyklinio ir priešmokyklinio ugdymo programas, nustatymo tvarkos aprašą (pridedama).

2. Pripažinti netekusiu galios Šilutės rajono savivaldybės tarybos 2007 m. gruodžio 13 d. sprendimą Nr. T1-302 „Dėl užmokesčio už vaikų išlaikymą švietimo įstaigose nustatymo tvarkos aprašo patvirtinimo“.

3. Sprendimas įsigalioja nuo 2020 m. sausio 1 d.

Savivaldybės meras

Virgilijus Pozingis Arvydas Bielskis Vita Stulgienė

2019-11- 2019-11-13(G) 2019-11-13

Parengė

Dainora Butvydienė

2019-11-12

 PATVIRTINTA

 Šilutės rajono savivaldybės

 tarybos 2019 m. lapkričio d.

 sprendimu Nr. T1-

 **MOKESČIO UŽ VAIKŲ IŠLAIKYMĄ SAVIVALDYBĖS ŠVIETIMO ĮSTAIGOSE, ĮGYVENDINANČIOSE IKIMOKYKLINIO IR PRIEŠMOKYKLINIO UGDYMO PROGRAMAS, NUSTATYMO TVARKOS APRAŠO PATVIRTINIMO**

**I SKYRIUS**

 **BENDROSIOS NUOSTATOS**

1. Mokesčio už vaikų išlaikymą savivaldybės švietimo įstaigose, įgyvendinančiose ikimokyklinio ir priešmokyklinio ugdymo programas, nustatymo tvarkos aprašas (toliau – Aprašas) reglamentuoja ikimokyklinio ir priešmokyklinio amžiaus vaikų maitinimo bei ugdymo paslaugų mokesčių nustatymo, lengvatų taikymo ir pateikiamų dokumentų lengvatoms taikyti priėmimo savivaldybės švietimo įstaigose, įgyvendinančiose ikimokyklinio ir priešmokyklinio ugdymo programas, tvarką.

**II SKYRIUS**

**MOKESČIO UŽ MAITINIMĄ IR UGDYMO PASLAUGAS NUSTATYMAS**

2. Tėvai (globėjai) mokestį už vaikų maitinimą moka tik už lankytas dienas.

3. Trumpo buvimo (iki 4 valandų) ikimokyklinio, priešmokyklinio ugdymo grupių vaikai, tėvų pageidavimu, gali būti nemaitinami. Tiems, kurie pageidauja maitintis, taikoma atitinkamo amžiaus vaikams nustatyta maitinimo išlaidų norma.

4. Priešmokyklinio ugdymo grupių vaikams, kuriems Savivaldybės administracijos Socialinės paramos skyriaus sprendimu skiriami nemokami pietūs tėvai moka už vakarienę arba už pusryčius ir vakarienę.

5. Už ikimokyklinio ugdymo įstaigos lankymą taikomas Savivaldybės tarybos nustatyto dydžio ugdymo aplinkos išlaikymo mokestis. Jei vaiko veiklos trukmė darželyje neilgesnė nei 4 valandos, taikomas 50% nustatyto dydžio mokestis ugdymo aplinkos išlaikymui.

6. Už ikimokyklinio ugdymo įstaigos lankymą vasaros laikotarpiu ikimokyklinio amžiaus vaikams (liepos, rugpjūčio mėnesiais), o priešmokyklinio amžiaus vaikams (birželio, liepos, rugpjūčio mėn.), taikomas papildomas Savivaldybės tarybos nustatyto dydžio mokestis. Mokestis mokamas už tėvų prašyme nurodytą laikotarpį.

**III SKYRIUS**

 **MOKESČIO LENGVATŲ TAIKYMAS IR JAS PATVIRTINANČIŲ DOKUMENTŲ PATEIKIMAS**

7. Mokestis už vaiko maitinimą ir ugdymo aplinkos išlaikymą neskaičiuojamas jeigu:

7.1. Savivaldybės administracijos direktoriaus įsakymu vaikui yra paskirtas privalomas ikimokyklinis ugdymas ir pajamos vienam šeimos nariui per mėnesį yra mažesnės kaip 2,5 valstybės remiamos pajamos (VRP).

7.2. Abu tėvai yra kurčnebyliai, o vaikas neturi šios negalios ir pajamos vienam šeimos nariui per mėnesį yra mažesnės kaip 2,5 valstybės remiamos pajamos (VRP).

8. Mokestis už vaiko maitinimą ikimokyklinio ir priešmokyklinio ugdymo grupėse neskaičiuojamas, jeigu vaikas maitinimo paslauga nesinaudoja dėl sveikatos sutrikimų (reikalingas pritaikytas maitinimas, pateikus gydytojo pažymą).

9. Mokestis už vaiko maitinimą ir ugdymo aplinkos išlaikymą tėvų prašymu mažinamas 50 procentų nustatytos normos, jeigu:

9.1.vaikas (vaikai) turi tik vieną iš tėvų:

9.1.1. vienas iš tėvų miręs (pateikiam mirties liudijimo kopija);

9.1.2. kitas pripažintas nežinia kur esančiu (pateikiama teismo sprendimo kopija);

9.1.3. kitam apribota tėvų valdžia (pateikiama teismo sprendimo kopija);

9.1.4. kitas atlieka bausmę įkalinimo įstaigoje (pateikiama pažyma iš įkalinimo įstaigos);

9.1.5. vaiką augina vieniša (gimus vaikui nenustatyta tėvystė ir gimimo liudijime nėra įrašo apie tėvą) motina ( pateikiamas gimimo liudijimas;

9.1.6. vaiką augina viena išsituokusi motina arba tėvas ir laikinai negauna vaiko išlaikymo lėšų (pateikiamas ištuokos liudijimas arba patvirtinta jo kopija ir pažyma iš antstolių kontoros).

9.2. Šeima augina tris ir daugiau vaikų (pateikus šeimos sudėtį patvirtinantį dokumentą; pažymą iš mokymo įstaigos, jei vaikas (vaikai) mokosi mokyklų dieniniuose skyriuose ne ilgiau kaip iki 24 m. amžiaus).

9.3. Vaikas auga moksleivių ar studentų šeimoje, kurioje vienas iš tėvų mokosi mokymo įstaigos dieniniame skyriuje (pateikus pažymas apie mokslo tęsimą vasario ir rugsėjo mėnesiais).

10. Jeigu du vaikai iš vienos šeimos lanko ikimokyklinę įstaigą, vienam iš jų mokestis mažinamas 50 procentų.

11. Dokumentai, patvirtinantys lengvatos taikymą, pateikiami Švietimo įstaigos direktoriui kasmet iki rugsėjo 1 d., priimant vaiką į įstaigą arba bet kuriuo metu, atsiradus teisei į lengvatą. Lengvata taikoma nuo kitos dienos po dokumento pateikimo arba naikinama netekus teisės į ją. Už lengvatos taikymo teisėtumą atsako Švietimo įstaigos direktorius arba jo paskirtas atsakingas asmuo.

**IV SKYRIUS**

**BAIGIAMOSIOS NUOSTATOS**

12. Mokestis už vaiko išlaikymą savivaldybės švietimo įstaigose, įgyvendinančiose ikimokyklinio ir priešmokyklinio ugdymo programas, turi būti sumokamas už einamąjį mėnesį iki 10 dienos.

13. Jei mokestis už vaiko išlaikymą nesumokamas du mėnesius, švietimo įstaiga turi teisę vienašališkai nutraukti ugdymo sutartį.

14. Mokesčio už vaiko išlaikymą švietimo įstaigoje skolos iš tėvų (kitų teisėtų vaiko atstovų) išieškomos Lietuvos Respublikos teisės aktų nustatyta tvarka.

15. Už mokesčio už vaikų išlaikymą savivaldybės švietimo įstaigose, įgyvendinančiose ikimokyklinio ir priešmokyklinio ugdymo programas, nustatymo tvarkos aprašo įgyvendinimą atsakingas Šilutės rajono savivaldybės administracijos švietimo skyrius.

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ŠILUTĖS RAJONO SAVIVALDYBĖS ADMINISTRACIJOS**

**ŠVIETIMO skyrius**

**AIŠKINAMASIS RAŠTAS**

**DĖL TARYBOS SPRENDIMO „DĖL MOKESČIO UŽ VAIKŲ IŠLAIKYMĄ SAVIVALDYBĖS ŠVIETIMO ĮSTAIGOSE, ĮGYVENDINANČIOSE IKIMOKYKLINIO IR PRIEŠMOKYKLINIO UGDYMO PROGRAMAS, NUSTATYMO TVARKOS APRAŠO PATVIRTINIMO“ PROJEKTO**

2019-11-

Šilutė

**1. Parengto projekto tikslai ir uždaviniai.**

Patvirtinti Mokesčio už vaikų išlaikymą savivaldybės švietimo įstaigose, įgyvendinančiose ikimokyklinio ir priešmokyklinio ugdymo programas, nustatymo tvarkos aprašą.

2. **Kaip šiuo metu yra sureguliuoti projekte aptarti klausimai.**

 Pripažinus netekusio galios Lietuvos Respublikos Vyriausybės 1995 m. rugpjūčio 31 d. nutarimą Nr. 1170 ,,Dėl užmokesčio už vaikų išlaikymą ikimokyklinėse įstaigose“ bei pasikeitus Švietimo įstatymui, parengtas Mokesčio už vaikų išlaikymą savivaldybės švietimo įstaigose, įgyvendinančiose ikimokyklinio ir priešmokyklinio ugdymo programas, nustatymo tvarkos aprašas. Pakeistas Lietuvos Respublikos Sveikatos apsaugos ministro 2019 m. gegužės 14 d. įsakymu Nr. V-568 „Dėl Lietuvos Respublikos Sveikatos apsaugos ministro 1999 m. lapkričio 29 d. įsakymo Nr. 515 „Dėl sveikatos priežiūros įstaigų veiklos apskaitos ir atskaitomybės tvarkos“ pakeitimas - yra neišduodamos pažymos pateisinti mokinių praleistas pamokas/ugdymo dienas dėl ligos. Praleistas dienas pateisina patys tėvai pagal ugdymo įstaigų patvirtintas tvarkas, todėl siūloma, kad tėvai (globėjai) mokestį už vaikų maitinimą mokėtų tik už lankytas dienas. Siūloma didinti ugdymo aplinkos išlaikymo mokestį (ugdymo priemonėms, trumpalaikiam turtui bei kitoms su ugdymo proceso organizavimu susijusioms priemonėms ar paslaugoms įsigyti) iki – 0,40 Eur už dieną, nepriklausomai nuo vaiko lankytų dienų skaičiaus, vietoje nustatyto mokesčio – 0,30 Eur. Jeigu vaikas įstaigą lanko neilgiau nei 4 valandas per dieną, taikomas 50 % nustatyto dydžio mokestis ugdymo aplinkos išlaikymui. Mokestis už vaiko maitinimą ir ugdymo aplinkos išlaikymą neskaičiuojamas jeigu Savivaldybės administracijos direktoriaus įsakymu vaikui yra paskirtas privalomas ikimokyklinis ugdymas arba tėvai abu yra kurčnebyliai, o vaikas neturi šios negalios.

 Vasaros laikotarpiu daugelis tėvų pageidauja, kad vaikai lankytų Ugdymo įstaigas, nors priešmokyklinio amžiaus vaikams ugdymo procesas baigiasi gegužės 31 d.. Liepos, rugpjūčio mėnesiais budinčias įstaigas mieste lankė 340 vaikų (30%), liepos mėnesį dirbo Žemaičių Naumiesčio mokykla-darželis, Švėkšnos lopšelis-darželis, Kintų pagrindinės mokyklos ikimokyklinio ugdymo grupės. Siūlome tenkinti tėvų poreikį ir sudaryti sąlygas visiems norintiems vasaros laikotarpiu lankyti įstaigą, taikant papildomą 1 Eur dienos mokestį ikimokyklinio amžiaus vaikams (liepos, rugpjūčio mėnesiais), priešmokyklinio amžiaus vaikams (birželio, liepos, rugpjūčio mėn.). Mokestis mokamas už tėvų prašyme nurodytą laikotarpį.

**3. Kokių pozityvių rezultatų laukiama.**

Sudarytos sąlygos visiems norintiems vasaros laikotarpiu lankyti įstaigą. Taikomos papildomos lengvatos vaikams, augantiems šeimose patiriančiose socialinę atskirtį.

 **4. Galimos neigiamos priimto projekto pasekmės ir kokių priemonių reikėtų imtis, kad tokių pasekmių būtų išvengta.**

 Nebus.

 **5. Kokie šios srities aktai tebegalioja (pateikiamas aktų sąrašas) ir kokius galiojančius**

**aktus būtina pakeisti ar panaikinti, priėmus teikiamą projektą.**

 Reikia pripažint netekusiu galios Šilutės rajono Savivaldybės tarybos 2007 m. gruodžio 13 d. sprendimą Nr. T1-302 „Dėl užmokesčio už vaikų išlaikymą švietimo įstaigose nustatymo tvarkos aprašo patvirtinimo“.

 **6. Jeigu reikia atlikti sprendimo projekto antikorupcinį vertinimą, sprendžia projekto rengėjas, atsižvelgdamas į Teisės aktų projektų antikorupcinio vertinimo taisykles.**

 Reikia[. Pridedama](SVI01Antikor.vert.paz..docx).

 **7.Projekto rengimo metu gauti specialistų vertinimai ir išvados, ekonominiai apskaičiavimai (sąmatos), ir konkretūs finansavimo šaltiniai.**

 Nereikia.

 **8. Projekto autorius ar autorių grupė.**

Dainora Butvydienė, Švietimo skyriaus vedėja, Vida Nemanienė, Švietimo skyriaus Ugdymo kokybės poskyrio vyriausioji specialistė.

**9. Reikšminiai projekto žodžiai, kurių reikia šiam projektui įtraukti į kompiuterinę paieškos sistemą.**

 Nėra.

 **10. Kiti, autorių nuomone, reikalingi pagrindimai ir paaiškinimai.**

 Mokesčio už vaikų išlaikymą nustatymas.

Skyriaus vedėja Dainora Butvydienė